Números 24
1Ucampisa cunjämatejj Balaamajj uñjäna Tatitutaquejj asquïtapa Israelar bendiciñajja; janiw uñacht'äwinac jupat catokerejj sarcjjänti, cunjämatejj walja cutinac lurcatayna uqhama, jan ucasti ajanupjja wasara tokeruw uñtäna. 2Balaamajj israelitanacarojj tribunacapatcama utjnokatwa uñjäna, uqhamaruw Diosan ajayupajj jupjjaru juti. 3Ucapachasti Balaamajj aca arunacwa arsüna:
“Balaaman arunacapawa, Beor chachan yokapa,
Dios toket yatiñan jakeraquiwa.
4Cunapachatejj ajayuncqui ucqhajj juc'amp suma uñji,
suma arunacwa catokaraqui, uqhamarac ajayun
uñacht'äwinacsa take ch'amani Diosatjja.
5¡Jacob, cunja sumas carpanacamajja!
¡Israel, cunja sumas campamentomasa!
6Walja sekentat palmeranacar uñtataraquiwa,
jawir lacanacan pankaranacar uñtata.
Tatitun ayrut áloes sat pankaranacjama,
uqhamaraqui cedronacas uma thiyanccaspas uqhama.
7Israelasti walja umaniraquïniwa umt'añataqui,
uqhamarac yapunacap carpañataquisa.
Reyipasa Agag reyirojj atipjaraquiniwa.
Jach'a ch'amampiw apnakaraquini.
8Egiptot irpsunqui uca Diosajj,
jupanacataquejj búfalo sat animalan wajjrapan ch'amapjamäniwa.
Israelajj mank'araniwa uñisiripan marcanacarojja;
ch'aqhanacapsa p'aquiraraquiniwa,
flechanacapampiw usuchjaraquini.
9Cunapachatejj samarañatac iquintasi ucqhajj leonar uñtataraquiwa.
Janiraquiw qhitis sartaycaraquispati.
¡Bendicitäpan qhititejj bendiscätam ucajja,
uqhamarac maldicitäpan qhititejj maldiscätam ucajja!”
Balaaman profecía arunacapa
10Acanac ist'asajj Balac reyejj Balaamataquejj wal colerasïna; amparanacap t'ajjllirasisajj, aqham sänwa:
—Nayasti jumarojj jawsaysmaw uñisirinacajjar maldiciñamataqui, ucampis jumajj niyaw quimsa cuti bendisjjta. 11Jichhasti cutt'jjam utamaru, nayasti arojjampiw arsuyäsma walja churäwinac churañataqui, ucampisa Tatituw jan uqham lurasiñap munquiti.
12Balaamajj saraquïnwa:
—Nayasti juman qhitanitanacamarojj yatiyayätwa, 13palacioman korisa, kollkesa phokhantatäscpa ucqhasa janipuniw nayajj Tatitun arunacaparojj jan ist'quiristti ni ascsa ni jan walsa nayan arojjarjamajj lurquiristti, ucampis nayajj arsuristwa cuntejj Tatitojj sisquitaspa ucaqui. 14Jichhasti marcajjaruw cuttjjä, ucampis arsuwayäwa cuntejj aca marcajj khepa urunacan marcamampi lurcani ucanaca.
15Balaamajj aca arunacwa arsüna:
“Balaaman arunacapawa, Beor chachan yokapa,
Dios toket yatiñan jakeraquiwa.
16Cunapachatejj ajayuncqui ucqhajj juc'ampi sum uñji;
yatiraquiw cuntejj alajjpachanquir Diosajj yatqui ucsa;
arunacsa catokaraqui, uñacht'äwinacsa,
jach'a ch'amani Dios toketjja.
17Uñjtwa cunatejj khepa urunacan utjcani ucsa,
uñjaractwa cunatejj jayancqui ucsa.
Mä warawaraw Jacobot mistusinqui,
mä reyiraquiw israelan sartasqui.
Jupaw Moab orakerojj p'eket takjjatani.
Takpachaniruw Set sat chachan wawanacaparojj pampachjani.
18Edomarus catuntaraquiniwa,
Seir sat uñisiriparusa catuntaraquiniwa.
Israelasti jach'a luräwinacwa lurani.
19Mä atipjiriw Jacobotjja mistuni,
marcan kheparirinacarojja t'unjaniwa” sasa.
20Ucatsti Balaamajj Amalec orak tokeru uñtasajj aca arunacwa arsüna:
“Amalec marcajj take marcanacan p'ekepawa,
ucampisa k'ala t'unjataw uñjasini” sasa.
21-22Uqhamaraquiw quenitas sat marca uñtasajj aca arunac arsüna:
“Cainan wawanacapa, jacäwinacamajj suma chekar sayt'atäscpansa,
tapanacapajj kala taypinacar uchatäscpansa,
uca tapasti ninampi t'unjatäniwa,
cunapachatejj Asiria marcajj catuntcani ucqhajja” sasa.
23Ucjjarusti mayampiw aca arunaca arsüna:
“¡Ay! ¿Qhitis jacani cunapachatejj
Diosajj take acanac lurascani ucqhajja?
24Chipre thiyanacatwa barconacas jutapjje,
ucatsti k'al tucjapjjani, Asiria, uqhamarac Heber marcanacjja,
Heber marcas t'unjataraquïniwa” sasa.
25Uca khepatsti Balaamajj sarjjänwa, utaparuw cuttawayjjäna. Balac reyejj uqhamaraquiw thaquinjam sarawayjjäna.
por_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn szl_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn